Apr 26,2015
ప్రారంభమైన ఇన్నోవేటివ్‌ డిజిటల్‌ ఇండియా ఛాలెంజ్‌
          అహ్మదాబాద్‌ : సాంకేతికతకు, ఆవిష్కరణలకు పెద్ద పీట వేసి భారత్‌ను డిజిటల్‌ ఇండియాగా తీర్చిదిద్దడమే ముఖ్య లక్ష్యంగా శనివారం అహ్మదాబాద్‌లో ఇంటెల్‌, సైన్స్‌ అండ్‌ టెక్నాలజీ శాఖ సంయుక్త ఆధ్వర్యంలో డిఎస్‌టి-ఇన్నోవేట్‌ ఫర్‌ డిజిటల్‌ ఇండియా ఛాలెంజ్‌ సదస్సు ప్రారంభమైంది. నేషనల్‌ సైన్స్‌ అండ్‌ టెక్నాలజీ ఎంటర్‌ ప్యూనర్‌షిప్‌ డెవలప్‌మెంట్‌ బోర్డు మెంబర్‌ సెక్రటరీ హెచ్‌కె మిట్టల్‌, డిపార్ట్‌మెంట్‌ ఆఫ్‌ ఎలక్ట్రానిక్స్‌ అండ్‌ ఇన్ఫర్మేషన్‌ టెక్నాలజీ కార్యదర్శి ఆర్‌ఎస్‌ శర్మ, సెంటర్‌ ఫర్‌ ఇన్నోవేషన్‌ ఇంక్యూబేషన్‌ ఎంటర్‌ ప్యూనర్‌ షిప్‌ చైర్‌ పర్సన్‌ రాకేష్‌ బసంత్‌, ఇంటెల్‌ సౌత్‌ ఏషియా విభాగం మేనేజింగ్‌ డైరెక్టర్‌, సేల్స్‌ అండ్‌ మార్కెటింగ్‌ గ్రూప్‌ ఉపాధ్యక్షుడు దేబ్‌జానిఘోష్‌లు పాల్గొన్న ఈ సదస్సుకు ముఖ్య అతిథులుగా కేంద్ర సైన్స్‌ అండ్‌ టెక్నాలజీ మంత్రి హర్షవర్దన్‌, కేంద్ర టెలికాం మంత్రి రవి శంకర్‌ ప్రసాద్‌ హాజరయ్యారు. ఈ సందర్భంగా మంత్రి హర్షవర్దన్‌ మాట్లాడుతూ... భారత సాంకేతికతో ఇంటెల్‌కు దీర్ఘకాలిక అనుబంధం ఉందన్నారు. ప్రయివేటు, ప్రభుత్వ భాగస్వామ్యంలో ఇన్నోవేటివ్‌ డిజిటల్‌ ఇండియా లాంటి కార్యక్రమాలు బాగా జరుగుతాయనడానికి ఇది చక్కని ఉదాహరణ అన్నారు. టెలికాం మంత్రి రవి శంకర్‌ ప్రసాద్‌ మాట్లాడుతూ..డిజిటల్‌ ఇండియా విజయవంతం కావాలంటే ఒక స్థిరమైన స్థానిక సాంకేతికతో కూడిన ఎకోసిస్టమ్‌ను రూపొందించాల్సిన అవసరం ఉందన్నారు. డిజిటల్‌ ఇండియా దృష్టి కోణానికి అనుగుణంగా ఇంటెల్‌, డిఎస్‌టి, మైగవ్‌ అండ్‌ టు ఎండ్‌ ఛాలెంజ్‌ ద్వారా వాస్తవిక రూపాన్ని తీసుకొస్తున్నందుకు వారికి ధన్యవాదాలు తెలియజేస్తున్నానన్నారు. ఇంటెల్‌ ఈ కార్యక్రమాన్ని భారతదేశంలోని ప్రతీ ఇంటికి సాంకేతిక ఫలాలను అందుబాటులోకి తీసుకువచ్చేందుకు సైన్స్‌ అండ్‌ టెక్నాలజీ సహకారంతో నిర్వహిస్తోంది.
మీ స్నేహితులకు రికమెండ్ చెయ్యండి